May gee voorwaardelike ondersteuning vir SA se grondhervormingBritse eerste minister Theresa May en pres. Cyril Ramaphosa (Foto: Kopano Tlape/GCIS) Grondhervorming is goed vir stabiliteit en sake in Suid-Afrika, het pres. Cyril Ramaphosa Dinsdag gesê. Ramaphosa het die regering se gedagtes oor planne om grond sonder vergoeding te onteien, breedvoerig verduidelik tydens ŉ gesprek in Kaapstad met die Britse eerste minister Theresa May en ŉ afvaardiging van die Verenigde Koninkryk. “Dit is vir ons belangrik om [grondhervorming] te bespreek, omdat dit stabiliteit sal verhoog. Ons beskou dit as ŉ platform waardeur ons ook ekonomiese groei kan bevorder. Sodra hierdie belangrike hulpbron aan meer mense beskikbaar gemaak word, word dit ŉ platform vir groei,” het Ramaphosa gesê. Ramaphosa het voornemende beleggers in Suid-Afrika gerusgestel dat onwettige grondgrype nie die resultaat sal wees van watter maatreëls ook al die regering instel om grondhervorming te bewerkstellig nie. May het gesê die Verenigde Koninkryk ondersteun grondhervorming slegs op voorwaarde dat dit wettig en deur ŉ demokratiese proses gedoen word. Die Britse eerste minister se kommentaar is in skrille kontras met die Amerikaanse Donald Trump wat onlangs op Twitter geskryf het: “Die Suid-Afrikaanse regering gryp nou grond van wit boere.” May en Ramaphosa het ook Dinsdag ooreengekom om ekonomiese vennootskappe te verstewig terwyl die Verenigde Koninkryk voorberei om volgende jaar die Europese Unie te verlaat. “Die VK is een van Suid-Afrika se grootste handelsvennote met meer as £9 miljard verlede jaar en ons het ingestem dat ons moet beplan hoe ons dit in die toekoms gaan verhoog, terwyl die VK voorberei om die EU te verlaat,” het May gesê. Sy het haar doelwit benadruk dat die VK teen 2022 Afrika se grootste G7-belegger moet word. Dit begin met onderhandelings vir ŉ ekonomiese vennootskapooreenkoms (EPA) met die Suid-Afrikaanse Doeane-Unie (Sacu), sy ledestate en Mosambiek, sodra die EU-SAOG se EPA nie meer op die Verenigde Koninkryk van toepassing is nie. May en die afgevaardigdes is van voornemens om drie Afrika-lande te besoek.